
A közúti közlekedési bűncselekmények bizonyítása

A közlekedés, mint mindennapos tevékenység kiemelt szerepet foglal el a társadalom életében. Az elmúlt évtizedekben a közúti közlekedés rohamosan fejlődött, így ezen ágazat terén elkövetett bűncselekmények szerepe, jelentősége is megnőtt.
Pályamunkámban a közúti közlekedés terén elkövetett bűncselekményekkel foglalkozom. E kategórián belül is a legnagyobb jelentőséggel bíró négy bűncselekménnyel.
Témaválasztásom magyarázata az, hogy több éves tapasztalattal rendelkezem a közúti közlekedési bűncselekmények nyomozása és vizsgálata terén, így kézenfekvőnek találtam ezeket a tapasztalatokat felhasználni. Úgy vélem, hogy dolgozatom egy „kívülálló” számára is érdekes lehet.
A dolgozatban ismertetem a büntetőeljárás, valamint a nyomozás és a vizsgálat általános lefolyását, legfőbb szabályait. Pályamunkám fejezeteiben a vonatkozó jogszabályra hivatkozással bemutatom a közlekedési bűncselekmények törvényi tényállásait, elhelyezkedésüket a büntetőjog rendszerében. A lényegre irányuló statisztikai adatokkal is szemléltetem a bűncselekmények előfordulását. A közúti közlekedési bűncselekményekkel összefüggő büntetőeljárások lefolytatása során rendkívül nagy jelentősége van a törvényi tényállások elemzésének, elemei ismeretének, így az ismert szakirodalom felhasználásával részletezem ezen jogsértések egyes elemeit.
Az egyes bűncselekményekre vonatkozó fejezetek végén főként gyakorlati tapasztalataimból kiindulva tárgyalom bizonyításukat, az ezzel összefüggő legfontosabb feladatokat és felmerülő problémákat. Egy adott téma feldolgozásában jelentős nehézséget szokott okozni, ha a kevésbé fontosabb részletekre is teljeskörűen próbálunk kitérni. Ezért pályamunkámban a bizonyítás tekintetében lényeges mozzanatok, tevékenységek kiemelésre törekszem szakmai tapasztalataim által.
A befejező rész előtt szót ejtek a vezető szerepéről a közúti közlekedési bűncselekmények bizonyításának oldaláról, mivel a mindennapos rendőri tevékenység során ennek jelentőségétől sem tekinthetünk el.



